Bylmoorde: Van Breda terug in hof vir appèlsaakHenri Van Bredea word uit die hof gelei ná sy skuldigbevinding (21 Mei 2018) Foto: Cindy Waxa /ANA Die Wes-Kaapse hooggeregshof sal na verwagting Dinsdag die appèlaansoek aanhoor van Henri van Breda wat vroeër vanjaar skuldig bevind is vir die bylmoorde op sy ouers en broer. Breda is in Mei skuldig bevind aan die opspraakwekkende moorde wat in 2015 plaasgevind het. Die 23-jarige is ook skuldig bevind aan ŉ aanklag van poging tot moord op sy suster Marli, toe 16 jaar oud, wat sedertdien aan geheueverlies ly en dus nie tydens Van Breda se verhoor kon getuig nie. Van Breda is ook skuldig bevind aan dwarsboming van die gereg nadat hy met die misdaadtoneel gepeuter en vir die polisie vals inligting gegee het. Die aanval in die vroeë oggendure van 27 Januarie 2015 in die gesin se huis in die luukse De Zalze-veiligheidslandgoed in Stellenbosch, het destyds skokgolwe deur die land gestuur. Van Breda beweer een, of moontlik twee, indringers het sy gesin vermoor. Henri van Breda in Junie 2018 in die hof. Foto: Ayanda Ndamane/ANA Photo Regter Siraj Desai het op 7 Junie in die Wes-Kaapse hooggeregshof Van Breda se weergawe van die gebeure as “onsinnig” afgemaak en gesê dit kan onmoontlik waar wees dat indringers die huis sal binnekom, vier mense so grusaam sal aanval en dan net sal vlug sonder om enige iets te steel. Desai het Van Breda tot lewenslange tronkstraf gevonnis vir die wreedaardige aanvalle. Hy is drie lewenslange vonnisse opgelê vir die moorde op Martin, Teresa en Rudi, 15 jaar tronkstraf vir die aanval op Marli, en een jaar tronkstraf vir dwarsboming van die gereg. Daar is gelas dat die vonnisse gelyklopend uitgedien word, wat beteken Van Breda sal eers oor 25 jaar om parool kan aansoek doen. Van Breda appelleer teen sy skuldigbevinding en vonnis.